”Henkiparannuksista” kuuluisalla miehellä on ollut miljoonia seuraajia ympäri maailmaa.

Maailmankuulu ihmeparantaja Joao Teixeira de Faria pidätettiin joulukuussa, kun yli 600 naista oli syyttänyt häntä seksuaalisesta hyväksikäytöstä parannussessioiden aikana. AOP

João Teixeira de Faria on tunnettu ympäri maailman. Hän on parantanut ihmisiä syövästä ja muista vakavista sairauksista ”henkisellä kirurgialla” tai poistamalla kasvaimia pelkillä käsillään ilman puudutusta. Hänellä on miljoonia seuraajia.

Julkkikset ovat jonottaneet tapaamaan nyt 77-vuotiasta ihmeparantajaa hänen keskukseensa pieneen Abadiânian kaupunkiin keskisessä Brasiliassa. Huhujen mukaan hänen luonaan ovat vierailleet muun muassa Yhdysvaltojen entinen presidentti Bill Clinton, supermalli Naomi Campbell ja laulaja Paul Simon.

Faria on käyttänyt itsestään myös nimeä João de Deus, ”Jumalan Jussi”.

Viime vuoden lopulla uskovaisilta alkoivat suomut tippua silmiltä. Hollantilainen nainen syytti suorassa televisiolähetyksessä parantajaa seksuaalisesta hyväksikäytöstä.

Ihmiset ympäri maailmaa tulivat Abadianiaan, jossa Farialla oli keskuksensa. AOP

Oma tytär kutsuu isäänsä hirviöksi

Sen jälkeen yhteydenottoja naisilta alkoi tulla niin paljon, että syyttäjäviranomainen perusti sähköpostiosoitteen ja avasi puhelimeen kuuman linjan, johon voi kertoa kokemuksensa. Ensimmäisen 30 tunnin aikana 200 naista otti yhteyttä.

Nyt yhteensä 600 naista on syyttänyt Fariaa seksuaalisesta hyväksikäytöstä hengellisten parannussessioiden aikana. Ihmeparantaja pidätettiin 16. joulukuuta viime vuonna. Syyttäjän mukaan kyseessä on pahin seksuaalinen hyväksikäyttötapaus Brasilian historiassa.

Farian oma tytär Dalva Teixeira on kutsunut isäänsä hirviöksi ja väittää, että isä käytti häntä seksuaalisesti hyväkseen tyttären ollessa vasta lapsi.

Ihmeparantaja työssään vuonna 2012. Hänen luonaan kävi jonossa myös kuuluisuuksia. Yksi vierailija oli tiettävästi Yhdysvaltojen entinen presidentti Bill Clinton. AP

Lapsifarmeja viidakossa

Nyt julki on tullut entistä pahempia syytöksiä. Farian väitetään pitäneen ”lapsifarmeja” syrjäisillä alueilla. Niissä pidettiin vankina nuoria naisia ja heidät pakotettiin raskaaksi ja saamaan lapsia. Nämä lapset myytiin ympäri maailmaa lapsettomille pariskunnille eniten tarjoaville.

Äidit murhattiin kun lapset oli tehty.

Hengellisten parantajien väärinkäytöksiä tutkivaa Coame-järjestöä johtava Sabrina Bittencourt kertoo jäljittäneensä useita pariskuntia, jotka ovat ostaneet lapsia Farian ”farmeilta”.

– Heitä on ympäri maailmaa, Yhdysvalloista, Australiasta, Euroopasta. Yhdestä lapsesta maksettiin 20 000 - 45 000 euroa, sanoo Bittencourt.

Farmeille vietiin Bittencourtin mukaan köyhiä nuoria tyttöjä, iältään 14-18 vuotiaita. Ruokaa vastaan heidät pakotettiin raskaiksi ja lapset myytiin ”mustassa pörssissä”.

Lapsien myyminen ei ole ollut ainoa rahanansaitsemiskeino ihmeparantajalle. Australialaisen Nine Network -kanavan 60 Minutes -ohjelman selvitysten mukaan Teixeira tienasi noin 10 miljoonaa dollaria vuodessa myymällä seuraajilleen kaikenlaisia parannustuotteita, muun muassa ihmevettä ja yrttejä.